Staten opretter mange nye praktikpladser - HK
Staten opretter mange nye praktikpladser
(direkte link: http://www.hk.dk/aktuelt/nyheder/2012/09/27/staten-opretter-mange-nye-praktikpladser)
27. september 2012 | HK Stat | Rosa Middelboe
De offentlige arbejdspladser er bedre til at indfri de politisk fastsatte mål om flere praktikpladser end private virksomheder. Staten har oprettet flere pladser end krævet. Det er godt – men det ville være endnu bedre, hvis staten også ansatte eleverne efter endt uddannelse, mener HK/Stat.
I 2011 oprettede staten i 2011 375 flere elevårsværk end i 2009 og overopfyldte dermed målsætningen på 250 ekstra årsværk med 50 procent. I 2012 har staten indtil nu oprettet 2.055 elevårsværk, hvilket udgør 102 procent af målet for 2012. Det oplyser Ministeriet for Børn og Undervisning. Historien melder intet om, hvorvidt det er bonussen på 70.000 per elev, der har ansporet staten til at ansætte flere.
Næstformand i HK/Stat Peter Raben siger, at udviklingen er glædelig og kommer med en opfordring til de statslige arbejdsgivere:
»Jeg håber, at denne ansvarlighed over for de unge fortsætter i de kommende år, også hvis bonussen for oprettelse af elevpladser forsvinder. Og at staten viser lige så gode takter, når det drejer sig om at ansætte eleverne efter, at de er udlært, hvilket det kniber med.«
Status for praktikpladser i det offentlige og private
Mål for 2011 er nået
Den private sektor har i 2011 indgået 28.394 uddannelsesaftaler, hvilket er 4.454 aftaler flere end i 2009. Den private sektor har underopfyldt målet på 5.200 ekstra pladser med 14 procent.
Kommunerne har oprettet 15.492 praktikpladser i 2011, hvilket er 2.652 pladser flere end i 2009. Kommunerne har overopfyldt målsætningen på 1.560 ekstra pladser med 64 procent.
Regionerne har oprettet 3.389 praktikpladser, hvilket er 546 pladser flere end i 2009. Regionerne har overopfyldt målsætningen på 390 ekstra pladser med 40 procent.
Staten har oprettet 375 elevårsværk flere end i 2009. Staten har overopfyldt målsætningen på 250 ekstra årsværk med 50 procent.
Status for 1. halvår 2012
Der er i den private sektor oprettet 13.924 praktikpladser, hvilket udgør 48 procent af målet for 2012.
Der er oprettet 6.826 praktikpladser i kommunerne, hvilket udgør 47 procent af målet for 2012.
Der er oprettet 1.330 praktikpladser i regionerne, hvilket udgør 41 procent af målet for 2012.
Staten har oprettet 2.055 elevårsværk, hvilket udgør 102 procent af målet for 2012.
Der er optaget 914 elever i skolepraktik inden for kvoten på 3.000 pladser i de adgangsbegrænsede uddannelser.